钦定古今图书集成/理学汇编/学行典/第226卷 > 《孝友传序》金·史
## 钦定古今图书集成/理学汇编/学行典/第226卷 > 《孝友传序》金·史

孝友者，人之至行也，而恒性存焉。“有子者欲其孝，有
弟者欲其友”，岂非人之恒情乎？为子而孝，为弟而友，
又岂非人之恒性乎？以人之恒情，责人之恒性，而不
副所欲者恒有焉。有竭力于是，岂非难乎？“天生五谷
以养人”，五谷之有恒性也。服田力穑，以望有秋，农夫
之有恒情也。五谷熟，人民育，岂异事乎？然以唐虞之
世，黎民阻饥，不免以命稷；百姓不亲，五品不逊，不免
以命契。以是知顺成之不可必，犹孝友之不易得也。
是故有年、《大有年》以异，书于圣人之经；孝友以至行，
传于历代之史。劭农兴孝之教，不废于历代之政。孝
弟、力田，自汉以来有其科。章宗尝言：“孝义之人，素行
已备，虽有希觊，犹不失为行善，庶几”帝王之善训矣。
夫金世孝友。见于旌表。载于史册者。仅六人焉。作《孝
友传》。